અમેરિકન ફેડરલ દ્વારા વ્યાજદરમાં વધારો કરવાનો નિર્ણય લેવામાં આવે છે કે કેમ તેની પર વૈશ્વિક સહિત ભારતીય શેરબજારની નજર છે એમ જણાવીને જીયોજીત ફાઇનાન્સિયલના વિનાદ નાયરનું કહેવું હતું કે, અમેરિકન ફેડરલ વ્યાજદરમાં વધારો કરવાના સંકેત આપશે તો આગામી મહિને રિઝર્વ બેન્કની મળી રહેલી એમપીસીની બેઠકમાં પણ વ્યાજદર વધારવામાં આવી શકે. આને કારણે બજારમાં સાવચેતીનો માહોલ રહ્યો છે અને મોટી પોઝિશન ઊભી કરવાથી દૂર રહેવું જોઇએ એમ વધુમાં જણાવ્યું હતું. બ્રોડબેઇઝ આંકની ચાલ સેન્સેક્સ કરતાં વિરૂધ્ધ રહીને મિડ કેપ આંક 65 અને સ્મોલ કેપ આંક 18 પોઇન્ટ વધ્યો હતો. માર્કેટ બ્રેડથ લગભગ સ્થિર જેવી રહીને વધનાર 1,280 શેરો સામે ઘટનાર 1,340 શેરો હતા. સેક્ટોરલ આંકમાં એફએમસીજી 1.4 ટકા, આઇટી 1.6 ટકા, ઓટો એક ટકા ઘટ્યા હતા તો સામે કેપિટલ ગુડ્ઝ 1.2 ટકા, મેટલ 1.7 ટકા, ઓઇલ એન્ડ ગેસ 0.6 ટકા અને રિયલ્ટી આંક 1.7 ટકા વધીને રહ્યા હતા. નિફ્ટી વીઆઇએક્સ 2.7 ટકા વધીને 17.13 રહી હતી. ચીનની ચિમકી પછી અમેરિકાનું વલણ ઠંડુ પડવાની ધારણા પાછળ રશિયા અને હોંગકોંગના શેરબજાર વધીને બંધ રહ્યા હતા. જાપાનનો નિક્કી સતત ત્રીજા દિવસે વધ્યો હતો. આની સામે યુરોપના શેરબજારમાં સાધારણ સુધારાનો ટ્રેન્ડ રહ્યો હતો.